বলাবাহুল্য, শিল্পকলার পরিসরে কিবরিয়ার প্রভাব অনস্বীকার্য, কিন্তু এর সুফল যে আমরা প্রত্যক্ষ করতে পারছি না, তার একটা কারণ তাঁর অনুসারীদের যোগ্যতা না থাকা, অন্য আরেকটি হলো বিমূর্ত প্রকাশবাদের নতুন সম্ভাবনার উন্মোচন অসম্ভব বলেই মনে হয়। রঙের, টেক্সচারের যে ধরন শিল্প-তলকে পদার্থ হিসেবে দেখিয়েও আবার প্রকৃতির তল ও নগরের দেয়ালের ছাপছোপের প্রতিফলন ঘটিয়ে এক প্রকারের এসেনসিয়ালিস্ট বোধের উদ্‌ঘাটন করার যে কিবরিয়া-ধর্মী পদ্ধতি তার অনুসরণ তোলাটি আসলে বৃথা চেষ্টা। ভিন্ন পথে ওঁর সমান্তরাল ভাষা তৈরির কাজটা হয়তো ফলদায়ক, যেমনটা নব্বই দশকে আবির্ভূত ওয়াকিলুর রহমানের কাজে এবং অপর বিমূর্ত শিল্পী ফখরুল ইসলামে দেখা যায়।